paragraph_text: "Layla" je ljubavna pjesma s albuma Layla and Other Assorted Love Songs'' kojeg je u prosincu 1970. objavila blues-rock grupa Derek and the Dominos. Pjesma je snažno obilježena i nepogrešivo prepoznatljiva po gitarističkoj figuri koju su odsvirali Eric Clapton i Duane Allman. Autor prvog stavka je Clapton, a kontrastnog drugog, pijanističkog, bubnjar grupe Jim Gordon. Iako pjesma nakon prvog objavljivanja nije postigla zapažen komercijalni uspjeh, kasnije je uz opće odobravanje kritike i publike, stekla slavu kao jedna od najboljih rock pjesama svih vremena. Dvije verzije su dospjele na top liste: prva izdana kao skraćena singl verzija (bez drugog stavka) 1972.; i druga, dvadeset godina kasnije kao akustična verzija s Claptonovog albuma Unplugged.